Návrh na začatie prejudiciálneho konania, ktorý podal Supreme Court (Írsko) 24. júna 2013 – Karen Millen Fashions Ltd/Dunnes Stores, Dunnes Stores (Limerick) Ltd
(vec C-345/13)
Jazyk konania: angličtina
Vnútroštátny súd, ktorý podal návrh na začatie prejudiciálneho konania
Supreme Court
Účastníci konania pred vnútroštátnym súdom
Žalobkyňa: Karen Millen Fashions Ltd
Žalované: Dunnes Stores, Dunnes Stores (Limerick) Ltd
Prejudiciálne otázky
Má sa vzhľadom na osobitý charakter dizajnu, o ktorom sa tvrdí, že má byť chránený ako nezapísaný dizajn Spoločenstva na účely nariadenia Rady (ES) č. 6/2002 z 12. decembra 2001 o dizajnoch Spoločenstva1, celkový dojem, ktorý vyvoláva u informovaného užívateľa, v zmysle článku 6 tohto nariadenia posudzovať na základe toho, či sa tento dojem odlišuje od celkového dojmu vyvolaného u takéhoto užívateľa
akýmkoľvek jednotlivým dizajnom, ktorý už bol sprístupnený verejnosti, alebo
akoukoľvek kombináciou známych prvkov dizajnov viac ako jedného takého skoršieho dizajnu?
Je súd pre dizajny Spoločenstva povinný považovať nezapísaný dizajn Spoločenstva za platný na účely článku 85 ods. 2 nariadenia Rady (ES) č. 6/2002 z 12. decembra 2001 o dizajnoch Spoločenstva, ak majiteľ práva len uvedie, čo tvorí osobitý charakter dizajnu, alebo je majiteľ práva povinný preukázať, že dizajn má osobitý charakter v súlade s článkom 6 tohto nariadenia?
____________
1 Ú. v. ES L 3, s. 1; Mim. vyd. 13/027, s. 142.